贈潘邠老秀才
作者：釋道潜
朝代：宋

paragraphs: 去年雲夢澤南州，爲訪太史嘗淹留。
東坡寒碧最佳處，恨不得子同遨游。
今年廬山深且窅，感君忽來慰枯槁。
溪月巖雲亦有情，昨夜爲君顔色好。
飄飄綠髮方妙年，圖史滿腹皆精研。
揮毫應敵風雨快，咳唾落紙珠璣圓。
廣文英豪僅數千，逸群驥子誰與肩。
男兒窮通故有命，勸子未宜嗟蹭蹬。
丈夫蓋棺事始定，他日雄飛鵰鶚勁。
草草論文未有涯，匆匆別我却還家。
秋風更約通玄府，共訪仙人臥彩霞。